Davlat fuqarolar tomonidan ilgari surilgan loyihalarni amalga oshirish uchun 1,1 trln soʻm mablagʻ ajratadi

Prezidentning 07.04.2022 yildagi «Tuman va shahar byudjetlari mablagʻlarini jamoatchilik fikri asosida shakllantirilgan tadbirlarga yoʻnaltirish jarayonlarida fuqarolarning ishtirokini yanada qoʻllab-quvvatlash toʻgʻrisida»gi PQ-197-son qarori qabul qilindi.
2022 yilning birinchi choragida oʻtkazilgan tashabbusli byudjetlashtirish jarayoni natijalari boʻyicha fuqarolar tomonidan ilgari surilgan 2 215 ta loyiha gʻolib deb topilgan va ushbu loyihalarni amalga oshirish uchun 1,1 trillion soʻm mablagʻ yoʻnaltiriladi.
2022 yil fevral-mart oylari davomida oʻtkazilgan tashabbusli byudjetlashtirish jarayonlarida har biri 2 mingdan ortiq ovoz toʻplagan, lekin gʻolib deb topilmagan 139 ta loyihani amalga oshirish uchun qoʻshimcha ravishda 85,4 milliard soʻm mablagʻni tuman (shahar)larga ajratiladi. Ushbu mablagʻlar Moliya vazirligi huzuridagi Davlat moliyaviy nazorati inspeksiyasi tomonidan 2022 yilda oʻtkaziladigan nazorat tadbirlarida aniqlangan qonunbuzilish holatlari boʻyicha mablagʻlar hisobidan yoʻnaltiriladi.
Qoraqalpogʻiston Respublikasi Vazirlar Kengashi Raisi, viloyatlar, Toshkent shahar, tumanlar va shaharlar hokimlariga tashabbusli byudjetlashtirish jarayonlari boʻyicha gʻolib deb topilgan loyihalarda belgilangan ishlarning toʻliq va sifatli amalga oshirilishi, oʻz vaqtida moliyalashtirilishini nazorat qilish uchun mas’uliyat yuklatilgan. Bunda, yuqorida koʻrsatib oʻtilgan shaхslarning hisobotlari Oliy Majlis Senatida har chorak yakunida eshitib boriladi.
Qaror bilan quyidagilar belgilandi:
Oʻzbekiston Milliy aхborot agentligi va Oʻzbekiston Milliy teleradiokompaniyasiga mahalliy davlat hokimiyati organlari bilan birgalikda gʻolib deb topilgan loyihalar yuzasidan amalga oshirilgan ishlar boʻyicha ma’lumotlarni keng jamoatchilikka muntazam ravishda yetkazish tavsiya etildi.
Hujjat Qonun hujjatlari ma’lumotlari milliy bazasida e’lon qilingan va 08.04.2022 yildan kuchga kirdi.
Saodat Usmanova.